Олимп мафIэр Псыхуабэ щызокIуэ
Кавказ Ищхъэрэ федеральнэ щIыналъэм и къалащхьэ Псыхуабэ (Пятигорск) Олимпиадэ хужьым и нагъыщэр дыгъуасэ къэсащ.
Ди щIыналъэм щыщу япэу апхуэдэ пщIэ зыгъуэта къалэм Сочэ щекIуэкIыну ЩIымахуэ Олимп Джэгухэм я нагъыщэ нэхъыщхьэр цIыху 71-м зэIэпахыурэ километр пщыкIутхукIэ къыщрахьэкIащ. Абы и гъэщIэгъуэныгъэхэм ящыщщ мафIэр троллейбускIи къызэрырашэкIар. А транспорт лIэужьыгъуэр илъэси 110-м щIигъуауэ Псыхуабэ щызокIуэ.
МафIэ зэIэпахыр зыблахахэм ящыщщ урыс усакIуэшхуэ Лермонтов Михаил щаукIа щIыпIэр. Ар къезыхьэкIахэм яхэтащ Лондон щекIуэкIа Олимпиадэм боксымкIэ зэхьэзэхуэм жэз медалыр къыщызыхьа Айрапетян Давид, боксымрэ кикбоксингымкIэ дуней псомрэ Европэмрэ саугъэт зэмылIэужьыгъуэхэр щызыIэрызыгъэхьа Усаченкэ Викторие, дельтапланеристкэ цIэрыIуэ Петровэ Наталье сымэ, нэгъуэщIхэри.
Эстафетэр щиухащ къалэ администрацэм и гупэм щыIэ утым. Абы концертышхуэ щекIуэкIащ.
Псыхуабэ и ужькIэ мы Iуэхугъуэм Ставрополь къалэм щыпищэнущ. АдэкIэ Кавказ Ищхъэрэм и адрей щIыпIэхэм мафIэ зэIэпахыр къыщрахьэкIынущ.
Хьэтау Ислъам.
